Barra minn hekk, fis-17 ta’ Diċembru 2019, il-Kummissjoni fetħet investigazzjoni fil-fond biex tivvaluta l-akkwiżizzjoni proposta ta’ Daewoo Shipbuilding & Marine Engineering CO., Ltd (DSME) minn grupp ieħor tal-bini tal-bastimenti, Hyundai Heavy Industries Holdings (HHIH), skont ir-Regolament tal-UE dwar l-Għaqdiet. Il-Kummissjoni hija mħassba li l-għaqda tista’ tnaqqas il-kompetizzjoni f’diversi swieq globali tal-bini tal-bastimenti tal-merkanzija. Il-bini tal-bastimenti tal-merkanzija huwa industrija importanti għall-UE. Il-kumpaniji tat-tbaħħir Ewropej huma klijenti ewlenin ta’ DSME u HHIH u jirrappreżentaw 30 % tad-domanda dinjija għall-bastimenti tal-merkanzija.

L-istabbilizzazzjoni ġenerali tas-settur finanzjarju Ewropew, mill-kriżi finanzjarja, u l-implimentazzjoni li tinsab għaddejja tal-qafas regolatorju tal-Unjoni Bankarja komplew inaqqsu l-għadd ta’ każijiet ta’ għajnuna mill-Istat fis-settur finanzjarju.

Fil-5 ta’ Diċembru 2019, il-Kummissjoni adottat deċiżjoni li tikkonkludi li r-rikapitalizzazzjoni tal-bank Ġermaniż Norddeutsche Landesbank – Girozentrale (NordLB) kienet konformi mas-suq. Il-miżuri kienu jinvolvu investiment dirett ta’ EUR 2,8 biljun u investimenti biex jitwettqu l-bidliet strutturali meħtieġa, kif ukoll tnaqqis fin-numru tal-impjegati, sabiex jiġi żgurat li NordLB ikompli jopera bi profitt fis-suq. Il-Kummissjoni sabet li l-Istat irċieva remunerazzjoni konformi ma’ dak li operatur privat jaċċetta wkoll f’ċirkostanzi simili. Għalhekk, il-miżuri twettqu skont it-termini tas-suq u mingħajr għajnuna mill-Istat skont it-tifsira tar-regoli tal-UE. Il-Bank Ċentrali Ewropew, bħala s-superviżur responsabbli, ta l-approvazzjoni tiegħu għall-pjan fid-29 ta’ Novembru 2019. F’approċċ simili, fid-29 ta’ Ottubru 2019, il-Kummissjoni kienet sabet li l-pjanijiet tar-Rumanija li tinjetta EUR 200 miljun ta’ kapital fis-CEC Bank kienu se jitwettqu skont it-termini tas-suq u, għalhekk, ma jinvolvu l-ebda għajnuna mill-Istat favur il-bank skont it-tifsira tar-regoli tal-UE.

Madankollu, minkejja t-titjib tar-reżiljenza tas-settur bankarju tal-UE, xi partijiet għadhom jiffaċċjaw kwistjonijiet ta’ legat, bħal-livell ta’ self improduttiv (non-performing loans - NPL), li għadu għoli f’xi Stati Membri. Fl-2019, il-Kummissjoni approvat l-Iskema Ellenika għall-Protezzjoni tal-Assi (magħrufa wkoll bħala “Hercules”) , immirata biex tindirizza s-self improduttiv fil-Greċja, bħala ħielsa minn għajnuna mill-Istat. Din l-iskema hija eżempju ta’ kif l-Istati Membri jistgħu jgħinu lill-banek inaddfu l-karti bilanċjali tagħhom mingħajr ma jagħtu għajnuna jew ifixklu l-kompetizzjoni.

Inkomplu niżguraw kompetizzjoni ġusta fis-swieq tas-servizzi finanzjarji għall-benefiċċju kemm tal-konsumaturi kif ukoll tan-negozji

It-trasformazzjoni diġitali qed taffettwa s-servizzi finanzjarji daqs kemm qed taffettwa industriji oħrajn fl-Ewropa. It-teknoloġiji diġitali joffru lin-negozji possibbiltajiet ġodda biex jaqdu lill-klijenti aħjar, u b’servizzi li jiswew inqas. Sabiex jisfruttaw bis-sħiħ il-potenzjal tad-diġitalizzazzjoni, il-kumpaniji tat-teknoloġija finanzjarja se jkollhom opportunità reali biex jikkompetu u se jkun meħtieġ li l-oqfsa regolatorji jiżguraw li jkunu jistgħu jinkisbu kundizzjonijiet ekwi fost il-fornituri kollha tas-servizzi finanzjarji.

Fl-2019, l-infurzar tar-regoli tal-kompetizzjoni fis-settur finanzjarju baqa’ kruċjali biex tiġi żgurata kompetizzjoni ġusta u fl-istess ħin tiġi protetta l-istabbiltà finanzjarja. Fit-22 ta’ Jannar 2019, il-Kummissjoni mmultat l-skema tal-kards ta’ Mastercard EUR 570 miljun talli fixklet l-aċċess tan-negozjanti għas-servizzi ta’ ħlas transfruntier bil-kard, bi ksur tar-regoli tal-UE dwar l-antitrust.

Mastercard II: il-promozzjoni ta’ kompetizzjoni b’saħħitha fis-settur tal-pagamenti Il-Mastercard hija t-tieni l-akbar skema ta’ kards fiż-Żona Ekonomika Ewropea (ŻEE) f’termini tan-numru ta’ kards tal-konsumatur u l-valur tat-tranżazzjonijiet. Il-pagamenti bil-kard għandhom rwol ewlieni fis-Suq Uniku, bil-konsumaturi u n-negozji Ewropej jagħmlu aktar minn nofs il-pagamenti mhux fi flus kontanti tagħhom permezz tal-kards. Meta konsumatur juża kard ta’ debitu jew ta’ kreditu f’ħanut jew online, il-bank tal-bejjiegħ bl-imnut iħallas tariffa msejħa “tariffa tal-interkambju” lill-bank tad-detentur tal-kard. Il-bank tal-bejjiegħ bl-imnut jgħaddi din it-tariffa lill-bejjiegħ bl-imnut li jinkludiha, bħal kwalunkwe spiża oħra, fil-prezzijiet finali għall-konsumaturi kollha. L-investigazzjoni tal-Kummissjoni sabet li r-regoli transfruntieri ta’ Mastercard obbligaw lill-banek tal-bejjiegħa bl-imnut biex japplikaw it-tariffi tal-interkambju tal-pajjiż fejn kien jinsab il-bejjiegħ bl-imnut. Dawn ir-regoli wasslu biex il-bejjiegħa bl-imnut iħallsu aktar f’servizzi bankarji biex jirċievu pagamenti bil-kard milli kieku kienu ħielsa li jixtru servizzi bi prezzijiet aktar baxxi. Bl-istess mod, ir-regoli transfruntieri wasslu għal prezzijiet ogħla għall-bejjiegħa bl-imnut u għall-konsumaturi, kompetizzjoni transfruntiera limitata u segmentazzjoni artifiċjali tas-Suq Uniku. Il-Kummissjoni kkonkludiet li, sad-9 ta’ Diċembru 2015, ir-regoli transfruntieri tal-Mastercard kienu qed jiksru r-regoli tal-UE dwar l-antitrust, billi dawn illimitaw il-possibbiltà li n-negozjanti jibbenefikaw minn kundizzjonijiet aħjar offruti minn banek stabbiliti xi mkien ieħor fis-Suq Uniku. Abbażi ta’ dan, il-Kummissjoni ddeċidiet li timponi multa ta’ EUR 570 miljun fuq Mastercard.

Fid-9 ta’ Diċembru 2015, ir-Regolament dwar it-Tariffa tal-Interkambju (Interchange Fee Regulation - IFR) kien introduċa limiti għat-tariffi tal-interkambju, li qabel kienu varjaw b’mod konsiderevoli minn pajjiż għal ieħor fiż-ŻEE. Il-Kummissjoni bħalissa qed tivvaluta l-implimentazzjoni tal-IFR tal-2015 u kkummissjonat studju f’dan ir-rigward. Il-Kummissjoni kkonkludiet investigazzjonijiet separati dwar l-antitrust fuq it-tariffi tal-interkambju multilaterali (multilateral interchange fees - MIFs) ta’ Mastercard, Visa Inc. u Visa International applikati għal tranżazzjonijiet fiż-ŻEE magħmula b’kards ta’ debitu u ta’ kreditu tal-konsumatur maħruġa barra miż-ŻEE (MIFs interreġjonali). L-IFR ma llimitax dawn il-MIFs, li kienu jirrappreżentaw piż sinifikanti fuq in-negozjanti Ewropej u żiedu l-prezzijiet tal-bejgħ bl-imnut għall-konsumaturi kollha. Fl-2014, wara l-impenji ta’ Visa Europe, il-proċedimenti dwarha ngħalqu . Fl-2019, Mastercard, Visa Inc. u Visa International, kull waħda separatament, offrew impenji li għandhom inaqqsu l-MIFs interreġjonali b’medja ta’ 40 %, f’konformità mal-limiti massimi vinkolanti, jew taħthom. Fid-29 ta’ April 2019, il-Kummissjoni adottat żewġ deċiżjonijiet li jagħmlu lil dawn l-impenji legalment vinkolanti skont ir-regoli tal-UE dwar l-antitrust .

Barra minn hekk, fis-16 ta’ Mejju 2019, il-Kummissjoni, f’żewġ deċiżjonijiet ta’ saldu, immultat lil ħames banek talli ħadu sehem f’żewġ kartelli fis-Suq tal-Kambju Spot (FOREX) għal 11-il munita ewlenin. L-ewwel deċiżjoni (l-hekk imsejjaħ kartell “Forex – Three-Way Banana Split”) imponiet multa totali ta’ EUR 811 miljun fuq Barclays, the Royal Bank of Scotland (RBS), Citigroup u JPMorgan. Il-ksur beda fit-18 ta’ Diċembru 2007 u ntemm fil-31 ta’ Jannar 2013. It-tieni deċiżjoni (l-hekk imsejjaħ kartell “Forex-Essex Express”) imponiet multa totali ta’ ftit inqas minn EUR 258 miljun fuq Barclays, RBS u MUFG Bank (dak li qabel kien il-Bank of Tokyo-Mitsubishi). Il-ksur beda fl-14 ta’ Diċembru 2009 u ntemm fil-31 ta’ Lulju 2012. L-Union Bank of Switzerland (UBS) kien destinatarju taż-żewġ deċiżjonijiet, iżda ma kienx immultat minħabba li żvela l-eżistenza tal-kartelli lill-Kummissjoni.

Fl-2019, il-Kummissjoni kompliet tissorvelja mill-qrib is-settur tal-kreditu, u ppubblikat rapport dwar is-sindakazzjoni tas-self tal-UE, inkluż kif jissawru u joperaw dawn is-sindakati, u l-impatt tagħhom fuq il-kompetizzjoni fis-swieq tal-kreditu. Is-self sindakat huwa strument importanti fil-finanzjament ta’ proġetti kbar ta’ infrastruttura u innovazzjoni.

Fis-settur tal-assigurazzjoni, il-Kummissjoni fetħet investigazzjoni formali dwar l-antitrust fil-konfront ta’ Insurance Ireland f’Mejju 2019, bl-għan li tivvaluta jekk il-kumpaniji li xtaqu joffru s-servizzi tagħhom fis-suq Irlandiż tal-assigurazzjoni tal-vetturi twaqqfux inġustament milli jaċċessaw ġabra ta’ data amministrata minn Insurance Ireland għall-kumpaniji membri tagħha. Jekk jiġu pprovati, il-prattiki li qed jiġu investigati jistgħu jiksru r-regoli tal-kompetizzjoni tal-UE u jistgħu jwasslu għal għażla mnaqqsa u prezzijiet inqas kompetittivi għax-xufiera Irlandiżi fir-rigward tal-poloz tal-assigurazzjoni tal-vetturi. Il-ftuħ tal-investigazzjoni formali jsegwi l-ispezzjonijiet imwettqa f’Lulju 2017 fis-suq Irlandiż tal-assigurazzjoni tal-vetturi bil-mutur.

8. L-iżgurar ta’ kompetizzjoni ġusta fis-setturi tal-ikel, tal-konsumatur u tas-saħħa

Is-Suq Uniku fetaħ il-possibbiltajiet għall-bejjiegħa bl-imnut u għall-konsumaturi biex jixtru madwar l-Ewropa varjetà akbar ta’ prodotti bi prezzijiet orħos. Meta l-kumpaniji jirrestrinġu lin-negozjanti milli jbigħu prodotti ta’ merchandising b’mod transfruntier u online fis-Suq Uniku tal-UE, dan iwassal għal inqas għażla u prezzijiet ogħla għall-konsumaturi. Ir-regoli tal-kompetizzjoni Ewropej minquxa fit-Trattat dwar il-Funzjonament tal-UE jipprojbixxu ftehimiet bejn il-kumpaniji li jimpedixxu, jirrestrinġu jew ifixklu l-kompetizzjoni fis-Suq Uniku tal-UE.

L-infurzar tal-antitrust fi prodotti għall-konsumatur transfruntier

Fl-2019, il-Kummissjoni skrutinizzat mill-qrib diversi każijiet ta’ detenturi tal-liċenzji li ma tħallewx ibigħu prodotti liċenzjati f’pajjiż differenti, bi ksur tar-regoli tal-UE dwar l-antitrust.

Fit-13 ta’ Mejju 2019, il-Kummissjoni mmultat lil Anheuser-Busch InBev NV/SA (AB InBev) EUR 200,4 miljun talli rrestrinġiet il-bejgħ tal-birra madwar l-Istati Membri ġirien tal-UE, bi ksur tar-regoli tal-UE dwar l-antitrust.